Kalle Veirto
Kalle Veirto (s. 12. kesäkuuta 1961 Lahti) on suomalainen toimittaja ja kirjailija. Hän on kirjoittanut sekä aikuisille että nuorille suunnattuja kirjoja. Suurimman osan hänen teoksistaan on kustantanut ja julkaissut Karisto.
Veirto on valmistunut humanististen tieteiden kandidaatiksi Tampereen yliopistosta. Hän työskenteli vuosina 1991-2013 Etelä-Suomen Sanomien toimittajana toimitussihteerinä ja urheilutoimittajana. Vuonna 2013 Veirto jäi päätoimiseksi kirjailijaksi jatkaen ohessa freelance-toimittajana. Ensimmäisen kustannussopimuksen Veirto allekirjoitti vuonna 2001, ja vuoteen 2017 mennessä häneltä oli julkaistu 41 kirjaa, pääasiassa niin sanottuja poikakirjoja.
Vuonna 2008 alkaneen Henkka ja Kivimutka -sarjan lisäksi Veirto on kirjoittanut vuodesta 2013 Kivimutka-sarjaa. Nuorten urheilumaailmaan sijoittuvia kirjasarjoja ovat FC-Viirupaidat (2003–2004), Sählymestarit-sarja ja Tähtiketju-sarja. Nuortenkirjojen tapahtumaympäristö on yleensä Lahti tai välitön lähiympäristö. "Säbätalvi" sijoittuu pääosin Heinolaan ja joskus Veirto on lähettänyt nuoret sählymestarinsa jopa ulkomaille, kuten kirjassa "Ruotsin kuninkaat".
Veirto on kerännyt useita palkintoehdokkuuksia ja myös saanut kulttuuri- ja kirjallisuuspalkintoja. Vuonna 2015 Veirto sai Topelius-palkinnon teoksellaan "Säbätalvi" (2014), jota palkintoraati kuvaili ”lennokkaasti kirjoitetuksi nuoren miehen kasvutarinaksi”. Myös Veirton teokset "Tannermäki Go-Go" (2007) ja "Leiri" (2012) olivat Topelius-ehdokkaina. "Etsivätoimisto Henkka & Kivimutka ja keltainen polkupyörä" (2009) oli Anni Polva -palkintoehdokas. Lisäksi Veirton teokset "Kivimutka ja pääkallonaama" (2013) sekä "Etsivätoimisto Henkka & Kivimutka ja Sherlock Holmesin jalanjäljet" (2014) olivat Arvid Lydecken -palkintoehdokkaina.
Veirto sai vuonna 2017 lastenkulttuurin valtionpalkinnon. Palkinnon perustelujen mukaan "Veirton humoristiset, jännittävät ja myötäelävät kirjansa ja kirjasarjansa ovat rohkaisseet varsinkin poikia lukemaan. Hänen kirjoistaan löytyy jalkapalloa, salibandyä ja salapoliisiharrastusta". Kirjojen tyylilajia luonnehdittiin kovaksi keitetyksi naivismiksi, jossa oli "tennissukka-anarkistista asennetta". Palkintoperusteissa todettiin lisäksi: "Veirton kielellisesti leikkivissä kirjoissa seikkaillaan vaikkapa kesässä, konsoleissa, isän ja pojan suhteessa, suvaitsevaisuudessa ja vääjäämättömissä yhteenotoissa".
Yle uutisoi marraskuussa 2018, että Lahteen sijoittuvista lasten ja nuorten "Henkka & Kivimutka" -kirjoista tehdään elokuva. Elokuvan ohjaa Väinö Weckström, joka on aiemmin myös dramatisoinut sarjan kirjasta näytelmän. Elokuvaa aletaan kuvata ensi kesänä Lahdessa. Elokuvassa näyttelee koko kansalle tuttuja nimiä, kuten Annu Valonen, Pirjo Heikkilä, Sulevi Peltola ja Tapani Kalliomäki. Kaikkia näyttelijöitä ei ole vielä valittu. Koko perheelle suunnattu elokuva saa ensi-iltansa 2020.
Kalle Veirto pelasi opiskeluaikoinaan kilpasählyä historianopiskelijoiden joukkueen Patinan riveissä. Kun sählystä sukeutui salibandy, edusti Veirto tamperelaista Manse Unitedia, jonka riveissä hän oli mukana voittamassa salibandyn kahta ensimmäistä Suomen mestaruutta kausilla 1986-1987 ja 1987-1988. Oikealta (R) puolelta laukonut Veirto pelasi valmennusjohdon tahdon mukaisesti etupäässä puolustajana, mutta pääsi aina välillä tekemään maaleja hyökkääjänäkin.Palkinnot:
Palkintoehdokkuudet: